Papersnake/gushiwen huggingface dataset:
夜坐
陆游（宋代）

耿耿残灯夜未央，负墙闲对篆盘香。
风号东北河冰合，月落西盘竹影长。
孤鹊欲栖频绕树，寒龟无息稳搘床。
颓然坐睡那知晓，推户朝曦已满廊。
书锦堂
刘子寰（宋代）

上缺荒纵步，时自驻篮舆，策杖荒郊。为有柔荑可坐，野菜时挑。荒忆家山行乐处，片心时逐野云飘。歌长铗、遥寄故人，归路赋隐辞招。
南留店
李长霞（清代）

烈烈北风凉，摇摇镫烛光。旅愁不能寐，耿耿寒夜长。

小女衣裳薄，辗转依我旁。问我今何之，去去将何方。

闻此感予怀，泪下忽沾裳。往昔忆慈亲，恨不居共乡。

今日行且近，反觉意徬徨。有家知怀土，无家将焉伤。

起看月在户，回视月在床。松楸日云远，何以慰蒸尝。
次韵洪尉
方岳（宋代）

平生坐狷狭，无与同襟期。
宁论马得丧，但问蛙公私。
其初或取憎，其究还见思。
不思亦何伤，此癖终难移。
追凉示四弟半查
马曰琯（清代）

追凉到处与兄连，竹榻生衣尚宛然。覆局每当疏雨后，论书多在晚风前。

丹铅手勘留三传，茶荈孤倾已十年。今日夜台应太息，谢家群从总华颠。
送徐亮直编修奉使琉球
惠士奇（清代）

海神擎日映波红，此去扶桑直向东。鲸眼常明无月夜，鲎身能使不帆风。

天书捧到恩应渥，唐帕传来语尽通。想见中山迎使节，踏歌齐拥紫髯翁。
咏风诗
祖孙登（南北朝）

遥飖楚王宫，徘徊绕竹丛。带叶俱吟树，将花共舞空。

飘香双袖里，乱曲五弦中。试上高台听，悲响定无穷。
次韵奉酬家仲畇尚书
吴存义（清代）

昔我居柴墟，菰芦托幽窅。弱冠事柔翰，闭户恣研讨。

经畬服许郑，词条撷江鲍。如以碧镂管，仰窥青玉昊。

沥液漱回甘，散襟抒夙抱。咫闻夸耳食，奥阼矜目巧。

通籍入承明，阊阖集簪袅。兹白争权奇，飞黄咸服皂。

翠毂何雕锼，珊鞭相窈袅。我似沧海粟，独对寒庭筱。

解颐寻匡衡，书空笑殷浩。亦有金薤篇，但作宴瑱饱。

诗摹蚓窍微，字仿蚕眠小。高冠虽切云，下士难闻道。

罗友逢揶揄，王澄真绝倒。皇华忽駪征，白檀除热恼。

恩遇山海宽，报称涓埃少。文轸谈竹王，锋车慑华䝤。

风尘厄辕驹，岁月过隙鸟。谁知㽛町遥，重见戈甲扰。

钦䲹声已去，蛛蝥丝尚绕。安得霹雳手，迅使霜箨扫。

勿令斗蜗角，相搏梦盬脑。防秋静边亭，媐春集屯堡。

方今多鼓鼙，思之元发缟。江汉生烽霾，妇孺积忧悄。

虐焰肆豨突，妖氛逞兔狡。行当捧海浇，慎莫聚铁造。

罴虎严止齐，刍粟精覈考。六韬奋鹰扬，七萃喜凫藻。

捷书奏甘泉，俘玉作典宝。蠮螉清远塞，鲸鲵戮遐岛。

宵旰勤可纡，黔黎慰宜早。请赓七德歌，愿向五湖老。

只余一片冰，怀中未能了。荩箧无著书，花砖叨视草。

琳琅校天禄，殿阁趋云表。珂影玉河深，钟声金阙晓。

再持英簜行，不觉舟车挠。山水协素心，吟啸愧长爪。

苍茫鸿蹋雪，辗转虫食蓼。付之括地图，浮以清酒醥。

大笔何淋漓，高咏发朕兆。我归学放翁，年丰谢富媪。

安神艺苑间，怀旧烟波渺。松柏见本性，岁寒期共保。
绍兴送彭世昌归应乡举
项安世（宋代）

客有功名志，时平未急才。
泪临淮水落，眼向越山开。
且著莱衣去，仍随桂子来。
春明见天子，可以议云台。
十一月二十六日宿萍乡西三十馀里黄花渡口客舍稍明洁有宋亨伯题诗亦颇不俗因录而和之
朱熹（宋代）

鼎足炉边坐，陶然共一樽。道心元自胜，世味不须论。

安稳三更睡，清明一气存。虽无康乐句，聊尔慰营魂。
陈侍郎挽词
叶适（宋代）

生死悲欢地，长嗟付短吟。
北门晨鹊趁，西甸晚鸦寻。
三品官名重，千年墓色深。
广东正思忆，泪激海潮音。
孟子·舜大孝
陈普（宋代）

暮雨梧山泪满襟，皇天珍重意尤深。
一时瞽瞍蒸蒸刈，万古人间慈孝心。
奉和中书舍人贾至早朝大明宫
岑参（唐代）

鸡鸣紫陌曙光寒，莺啭皇州春色阑。
金阙晓钟开万户，玉阶仙仗拥千官。
花迎剑佩星初落，柳拂旌旗露未干。
独有凤凰池上客，阳春一曲和皆难。
朱学博以心学图见寄赋谢
卢龙云（明代）

家学渊源接紫阳，按图终日味偏长。已知室暗能虚白，更与诸生事勿忘。
古风其三十五
李白（唐代）

丑女来效颦。
还家惊四邻。
寿陵失本步。
笑杀邯郸人。
一曲斐然子。
雕虫丧天真。
棘刺造沐猴。
三年费精神。
功成无所用。
楚楚且华身。
大雅思文王。
颂声久崩沦。
安得郢中质。
一挥成斧斤。
山寺早起
刘因（元代）

松窗一夜远潮生，断送幽人睡失明。梦觉不知春已去，半帘红雨落无声。
寄关紫云八十翁步相思歌韵
霍与瑕（明代）

老翁八十馀，步行五十里。双足混泥涂，清江时一洗。

手持尺素混，混中罗锦绮。来访石头公，人讶真仙子。

主人适命驾，远游香山沚。二子出迎宾，宾主情无已。

春云覆高松，夜月沉江底。松杪有鹤鸣，江波荡花蕊。

花落照江红，鹤鸣和其子。而我好脩人，隔断千峰紫。

归来检混札，文字兼双美。焚香朗读之，钟磬洋盈耳。

乐府久沦亡，希声财见此。珍重企前脩，千古良可恃。

吁嗟百年间，蜉蝣朝暮死。木叶脱秋风，寒潮落春涘。

至人长生诀，凭谁一南指。大道本不遐，浮生自腹痞。

三叹复三叹，棠华空彼尔。愿结同心人，江边看逝水。

高歌古相思，赓歌为君起。
次韵夜坐听雨
陈镒（明代）

寂寞山斋孤坐夜，西风落叶雨潇潇。水光入室凉偏润，地气侵潇暑顿消。

静念人情狙赋芧，更怜世事鹿藏蕉。何时洗却儒酸态，还共扶摇上九霄。
次韵子由岐下诗，并引 其七 荷叶
苏轼（宋代）

田田抗朝阳，节节卧春水。平铺乱萍叶，屡动报鱼子。
出都赴郑作
宋庠（宋代）

初免鸿枢任，无庸白发身。
衰年虽去国，荣路尚妨人。
官借荀池旧，恩加汉节新。
鸣铙先绣幰，彀骑挟朱轮。
梁雪初收腊，荥波渐溢春。
且持宽大诏，行及劝耕民。
仓使和诗出奇不穷再次韵四首
刘克庄（宋代）

作雨宾春雪饯冬，田家休戚使家同。
鱼非人所当加察，马与民皆不可穷。
政尔和风并暖日，管他雌霓更雄虹。
耿侯非祖荆舒者，预创常平备歉丰。
再从诸公饮陈常侍别墅 其二
王世贞（明代）

偶尔朋簪盍，仍劳倒屣迎。斗茶中贵好，赐醴主君情。

果取非时味，花多别创名。不论休沐否，省事晓来清。
杂兴十首 其八 兰若院
赵秉文（金朝）

传经兰若岁时同，绣毂珠帘处处逢。花院鸟归深殿磬，雨楼人处隔城钟。

长空淡淡吞平野，落日微微见远峰。年去年来人自老，空馀坏衲挂长松。
除夜呈抑之
白子仪（宋代）

逸景运寒燠，良辰徒送迎。冬权讫昏暮，岁籥改黎明。

华发任疏飒，宿心无变更。唯凭一樽酒，时得慰劳生。
东西山二首
洪咨夔（宋代）

西山许迈无人问，只说东山有谢安。
富贵光明贫贱晦，世情从古两般看。
古意四首 其三
李纲（宋代）

嘉木难封植，恶木费剪除。君看种榆柳，横直皆扶疏。

袅袅不自畏，更欲陵天衢。不知岁寒后，松柏谁彫枯。
江城子 王元渤舍人将赴吉州，因以戏之
刘一止（宋代）

秋香岩下著尊罍。小徘徊。莫停杯。来岁花时，相望两悠哉。

看取修眉萦度曲，真个泪，界香腮。

船头击鼓片帆开。晓风吹。首应回。景物撩人，诗思不胜催。

会有江山凄惋句，凭过雁，寄侬来。
题徐寿画牛
仇远（元代）

此大武者，二十八蹄。
茂树之下，丰草萋萋。
牧童且嬉，夕阳未西。
何如桃林，归去来兮。
送李侍御往吴兴（一作送李侍郎从宣城取洞庭路往吴兴）
顾况（唐代）

世间只有情难说，今夜应无不醉人。

若向洞庭山下过，暗知浇沥圣姑神。
华阴有山行
释文珦（宋代）

华阴有山，上与天齐。
仰望莫及，云烟朝隮。
人迹罕到，群仙所栖。
餐食沆瀣，乘驾虹霓。
下视万国，大仓一稊。
我欲从之，恨无飞梯。
何当遭逢，授以刀圭。
俾我服饵，妙合天倪。
发白而黑，齿落则儿。
身复少强，靡资提携。
一息万里，匪拘东西。
蓬瀛阆苑，嬉游忻忻。
纳交松乔，誓无乖暌。
得玄秘道，终然弗迷。
过梅岭
陈复（明代）

山捲虬龙势郁蟠，路高直入彩云端。松声轻杂泉声细，梅影疏笼月影寒。

丞相亭台凌碧汉，梵王宫殿倚层峦。骑尘飞出雄关去，遥望中原眼界宽。
酌罢过二百堂挑灯坐漏已下戏再赋 其二
何巩道（明代）

笑剔银灯再赋诗，绿荷风起四边吹。湖心鸥鹭閒于我，镜里须眉老向谁。

一片夜痕浮树色，数重人影乱花枝。为欢自有平原约，何用劳劳更买丝。
雪中三忆三首
赵蕃（宋代）

忆我山中竹，长身立崖谷。
势重且抢头，谁欤摇蔌蔌。
富春方史君万里与之别七年矣离乱之后不意得聚首于此一见道旧有感 其三
汪梦斗（宋代）

衣冠屈辱但长吁，为笑吾徒事业迂。无救于亡焉用相，不知所任正非儒。

天初生挚意有谓，人独存箕道未孤。迓续斯文难别诿，愿弘正学福寰区。
挽吴郎中
程珌（宋代）

志抗金坚厉，材成玉粹温。
时哉非不遇，命也更奚言。
季子风流远，吴公治行存。
敬亭无恙否，愁绝暮云昏。
罗山甫自晋徂齐见困盐官暂诣京师㩦家南还遂有此赠
李攀龙（明代）

十载青云迹渐疏，风尘作客意何如。服车垂老偏知骥，弹铗从工不为鱼。

游子千金堪买赋，佳人五色漫裁书。江南蓟北俱摇落，那得樽前忆故庐。
郊庙歌辞。祭太社乐章。雍和
佚名（唐代）

美报崇本，严恭展事。受露疏坛，承风启地。

絜粢登俎，醇牺入馈。介福远流，群生毕遂。
赠人
李之仪（宋代）

双双小叶衬花房，只斗花房不斗双。拾得不教同伴见，袖中拈出一齐降。
塞孤　送客出榆关
屈大均（明代）

一声箛，送上卢龙道。足裂长城霜草。射虎石边愁滑倒。

嘶马乱，开关草。猿臂将、白头閒，鱼皮女、红颜老。向穹闾、且共欢好。

遥指鸭绿迷，路与龙沙杳，古塔何时行到。黑海连天那望晓。

休冻绝，埋冰窖。虹锈水，点羊酥，羝卧处，寻乾燥。雁南时、书寄安好。
靖康丙午冬道江南宿龟峰寺建炎庚戌秋北归再过行遽不果到长老智光见访成三绝句以遗之 其一
李纲（宋代）

散策曾游瑞相峰，烟霞深处翠成丛。清江使者今安否，五换星霜一梦中。
次韵旷翁四时村居乐
艾性夫（元代）

雁云漠漠梧桐秋，风露飒飒生平畴。
芭蕉叶黄夜气湿，老壁屈曲行蜗牛。
林外炊烟暗青树，墙头凉月惊鸣杵。
柴门犬吠人语多，刈熟归来碧天暮。
邓玄度招同张孟奇韩孟郁诸公游旗峰
李云龙（明代）

浮峤西头访薜萝，一峰如黛郁嵯峨。登高作赋推能手，望远伤心发浩歌。

谁向天门扶日月，暂因风景恋山河。北来寒气知多少，落木萧萧白雁过。
仙掌
秦韬玉（唐代）

万仞连峰积翠新，灵踪依旧印轮巡。何如捧日安皇道，

莫把回山示世人。已擘峻流穿太岳，长扶王气拥强秦。

为余势负天工背，索取风云际会身。
吴云泉见寄为携者中路失之
王慎中（明代）

尺素春贻坐阅秋，复言中路有沉浮。祇应郢客疑燕说，不是殷沉懒置邮。

气合形骸都已外，神交文字亦何留。崇山表岭限闽楚，岊水潇滩空自流。
贫病
丘葵（宋代）

贫似山僧瘦似猿，病躯只合老山村。
空床{左臬右兀}{左兀右危}无毡卧，破褐褴縿有虱扪。
作甫里翁垂钓艇，学猗玕子饮洼樽。
前修追慕吾何敢，孤负西埔矩老言。
乌龙岩
李云章（清代）

神龙不腾霄，恋此岩壑美。重冈掩幽邃，去郭才数里。

仄径缘鼪鼯，攀萝上寻咫。绀宫嵌虚崖，浓绿抱窗几。

炎暑到门尽，禅房气如水。风从山顶来，吹落高松子。

老僧寡酬答，趺坐苔壁倚。游神出冥漠，视客等糠秕。

惟有蝉鸟声，时时聒人耳。岩前碧潭净，倒影山翠洗。

抱珠睡何慵，投石下无底。秋田望甘泽，我欲鞭龙起。
赠龚彦质
许棐（宋代）

慈湖分与半窗灯，照得襟怀彻底明。蒲座夜闲猫占卧，笋舆春暖鹤随行。

炉香欲尽经犹诵，砚墨才浓句已成。岁晚弟兄俱白首，一楼风雨话深更。
满庭芳 题画拳石
张道介（清代）

泼墨濡毫，缀成小石，宛然霞浸云烘。幽窗舒卷，几席列奇峰。

点点莓苔如滴，清闲供、可入诗筒。消昼永、评花品茗，日日坐春风。

何殊游胜地，连山拱壁，软土推红。见岚光岫色，倒映帘栊。

休羡南宫怀袖，玲珑样、晴雨空濛。珍藏好，莫教轻掷，文锦细加封。
游仙二首 其二
李彭（宋代）

江叟冥寂士，邈非刍豢流。悠然扬舲去，路穷仍曲讴。

野笛三美罢，变徵荆卿愁。我怀乃昭旷，兴寄真沧洲。

只应清夜鹤，时过缑山头。
买菊
杨万里（宋代）

老夫山居花绕屋，南齐杏花北齐菊。
青春二月杏花开，抱瓶醉卧锦绣堆。
凉秋九月菊花发，自折寒枝插华发。
湘累落英曾几何，陶令东篱未是多。
吾家满山种秋色，黄金为地香为国。
就中更有一丈黄，霜葩月蕊耿出墙。
饮徒亡酒寻不得，寻得一身花露香。
如今小寓咸阳市，有口何曾问花事。
百钱檐上买一株，聊伴诗人发幽意。
岘山行
孔平仲（宋代）

驱马岘山南，磴滑不能上。惆怅石城人，秋风摇两桨。
次韵汤宽仲惠四季木犀清烈妙甚
姜特立（宋代）

一岁常随斗柄回，四时各占一时开。
仙娥别有栽培术，长与山翁荐寿杯。
潭州湘阴县万氏积庆堂
刘摰（宋代）

庆自前人积，堂因孝子成。惟时传有后，于此事如生。

乔木风烟老，佳城气象明。谢庭兰玉盛，知不负家声。
踏莎偶成三首
舒岳祥（宋代）

两山天一路，孤石水分流。
多难身衰日，新凉病有瘳。
侯封竹万个，奴课橘千头。
生理能如此，真堪隐去休。
牡丹酴醾各一首呈周宰
洪迈（宋代）

珍藂压朝露，无人羞欲攲。
春风醉香骨，绰约不自持。
谁怜曲肱人，一笑遗穠姿。
不言意可了，君醉当勿疑。
闻莺
夏竦（宋代）

春光容与晓风高，花映金涂见羽毛。
莫讶绿杨留不住，内园新雨熟含桃。
游石镜溪
李彭（宋代）

石镜溪边树，金轮峰上云。贪看鱼弄影，不觉鸟迷曛。

山态迤迤好，泉声细细分。银钩怀柱史，谁复振斯文。
黎受生遗郑子尹书四种及巢经巢诗钞
郑孝胥（清代）

吾年十二熟仪礼，闇诵全部色不挠。尔雅急就亦宿读，当时恚不云等道。

长大孤露事举业，文辞颇复心所好。数年之间失八九，偶取温习翻苦奥。

治经念自小学始，桂段严王手勘校。久闻遵义未得见，《逸字》《汗简》名尤噪。

渐怜岁月去飘忽，精力无成坐消耗。君今遗此令我愁，便恐悠悠迹如扫。

郑君朴学仍能诗，瘦硬偏工兼澹妙。一生自哀独何事，得丧何人为计较。

不如学道积毫发，入世差同饥可疗。养心聊复期尽年，火速捐书真得要。
送丹师归闽中
贾岛（唐代）

波涛路杳然，衰柳落阳蝉。行李经雷电，禅前漱岛泉。

归林久别寺，过越未离船。自说从今去，身应老海边。
题清溪神女坐
吕殊（宋代）

生居万山中，二年依泽国。
偶於坐曹暇，聊欲访禅默。
再拜神女坐，劈山定何术。
上有琳宫岩，作论期破惑。
只今澄潭中，异影眩莫执。
泉源入幽窈，蛾眉如可及。
吾闻大地下，出没水中日。
胡为二魶鱼，欲归犹未得。
变化乘云雷，那能系不食。
山深风竅号，天寒日车急。
寄语龙宫君，安稳藏故穴。
近来托怪多，勿遣容易测。
入建平界二首
杨万里（宋代）

一岁升平在一收，今年田父又无愁。
接天稻穗黄娇日，照水蓼无红滴秋。
风有炎凉才顷刻，雨无朝暮政滂流。
浪言出却金陵界，入却庐陵界始休。
偈颂十四首
释宗杲（宋代）

普提宿将会重围，劫外时闻木马嘶。
寸刃不施魔胆碎，望风先已竖降旗。
开人眼，闭人眼。一手推，一手挽。
不是三要三玄，变作四种料拣。
毕竟是个甚麽，云峰辊球，
睦州担板。
十二咏 其七 桂亭
李纲（宋代）

团团双桂拂茅斋，虚幌疏棂尽日开。会待秋高风露下，清香飘泛月中来。
次韵诸公从驾景灵宫二首 其一
苏颂（宋代）

青鹓如跂万椽匀，地接璇流隔世尘。三后在天歌下武，一人膺福见君陈。

珠旒漆漆怀濡露，玉案年年侍荐新。庑下丹青从臣列，左趋萧丙右甘辛。
送徐半刺之官淮阳
徐熥（明代）

东风吹送片帆轻，江北江南万里程。隋柳似迎行客过，淮流难比使君清。

尚怀太姥看山梦，新就盐官煮海名。盘里水晶堪饷客，几时重见故人情。
春曲（二首）
李梦阳（明代）

春风度山阁，凭轩望江路。
帘动时有香，不见花开处。
平江道中
潘柽（宋代）

不载图书载酒杯，姑苏台下小徘徊。
东风不识人心老，摆柳吹花一并来。
渔具诗。钓车
陆龟蒙（唐代）

溪上持只轮，溪边指茅屋。闲乘风水便，敢议朱丹毂。

高多倚衡惧，下有折轴速。曷若载逍遥，归来卧云族。
香岊庵落成
超拳（清代）

万山深处卧烟霞，收拾閒身老岁华。晴日晓开云岭树，清泉夜走月滩沙。

工诗愧我非齐己，学道何人是永嘉。从此罕闻尘世事，编篱绕屋种梅花。
燕歌行
皇甫冲（明代）

秦军未解邯郸围，燕丹新自秦城归。
仰天叩心发长叹，燕山六月寒霜飞。
质子当年苦拘迫，马为生角乌头白。
归来倾国思报仇，不知谁是桥边客。
忽闻燕市多侠徒，时相哭泣时欢呼。
百金求得赵七首，千里献将燕地图。
慷慨于期头在箧，落日征车犹未发。
声断谁知筑里心，歌残试看冠中发。
荆卿一去不复还，至今易水流潺潺。
黄沙迢迢照孤月，祇今行者凋心颜。
奉和鲁望四月十五日道室书事
皮日休（唐代）

望朝斋戒是寻常，静启金根第几章。竹叶饮为甘露色，

莲花鲊几肉芝香。松膏背日凝云磴，丹粉经年染石床。

剩欲与君终此志，顽仙唯恐鬓成霜。
同王十三维偶然作十首 其九
储光羲（唐代）

空山暮雨来，众鸟竟栖息。斯须照夕阳，双双复抚翼。

我念天时好，东田有稼穑。浮云蔽川原，新流集沟洫。

裴回顾衡宇，僮仆邀我食。卧览床头书，睡看机中织。

想见明膏煎，中夜起唧唧。
秋夜送阎五还润州
骆宾王（唐代）

通庄抵旧里，沟水泣新知。断云飘易滞，连露积难披。

素风啼迥堞，惊月绕疏枝。无力励短翰，轻举送长离。
乾明节祝圣寿 其八
田锡（宋代）

君王降诞继陶唐，每至嘉辰睹异祥。宫树晓来生瑞露，金门夜异有天香。

皇亲朝觐随章奏，中使颁宣散道场。万国人臣皆悦乐，巍巍圣德自无疆。
赠裴道人
李光（宋代）

道人今年七十六，问我修行惟绝欲。密栽涩勒当疏篱，旋辟荒榛结茅屋。

不抄书，不看读，宴坐凝然常瞑目。夜深频咽玉池泉，晨起随缘饱藷粥。

甘脆肥浓腐我肠，巧笑蛾眉真鸩毒。蛮烟瘴雾隘空虚，谨守药炉谁敢触。

我爱裴君道机熟，过我玄谈已超俗。三峰顶上少人行，百尺竿头防失足。

世人那识天地根，往来绵绵无断续。嗟予流转海南村，智者方明祸中福。

君不见庞道蕴，尽将活计沈湘江，自织箍篱供口腹。

又不见成都市上严君平，终日垂帘唯卖卜。王侯蝼蚁同丘墟，学道从来贵幽独。

蚌生珠，石含玉，看我丹成跨鸿鹄。马蹄去去稳着鞭，关山路永多坑谷。
贺吴兴郡王生日四绝
王炎（宋代）

黄门宣赐出丹墀，花萼楼边禁漏迟。
天上龙颜生喜色，鹡鸰飞在万年枝。
出宗阳
方贞观（清代）

回首故山尽，前途直北长。萍蓬自兹去，乡国永相望。

短草寒烟白，孤村落日黄。生逢击壤世，不得守耕桑。
寄题袁机仲侍郎殿撰建溪北山四景·玉虹桥
杨万里（宋代）

银河月外来，玉虹天上落。
骑虹弄银河，人间无个乐。
舟中奉怀三馆同舍
杨万里（宋代）

岸树枝枝瘦，汀芜节节枯。
云留雪也且，风与屋相呼。
一老冻欲死，群仙知也无。
更缘诗作祟，病骨转清臞。
中秋游扬历岩二十韵奉谢郑南雄
黄佐（明代）

旅客逢秋半，重岩望日边。风江连楚粤，云树极幽燕。

笳鼓循坰发，旌旗陟巘联。境推扬历胜，人喜郑庄贤。

鹫岭开金地，龙潭际碧天。崖含萝幌狭，磴转竹房偏。

袅缀云何卉，高垂不记年。奇音闻素瀑，秀色映平田。

万象皆超忽，千峰自蜿蜒。岭梅遥度马，堤柳竞鸣蝉。

虚籁笙簧合，中轩锦绣悬。清歌螺梵外，妙舞鸟巢前。

辙逐朱幡驻，杯从彩袖传。傍泉移绮幕，拂石列琼筵。

暯暯旋灵耀，陶陶象帝先。冥心忘泡影，握手问真源。

北去浮鸣雁，南流跕断鸢。涧花寒未落，云碓晚相喧。

步壑璇零迥，归途璧月圆。何由穷绝顶，直欲挟飞仙。
去年今日诗 其四
叶在琦（清代）

捐灰徙木意无已，敢议庙中羔兔蛙。在昔圣人刑两观，不搜根柢治萌芽。
二月十六日赏海棠
陆游（宋代）

常年春半花事竟，今年春半花始盛。衰翁不减少年狂，走马直与飞蝶竞。

妍华有露洗愈明，纤弱无风摇不定。莫放飘零作红雨，剩看倩笑临妆镜。

溪梅枯槁堕岩谷，山杏轻浮真妾媵。欲誇绝艳不胜说，纵欠浓香何足病。

华灯银烛摇花光，翠杓金船豪酒兴。夜阑感事独悽然，繁枝空折谁堪赠。
雪中三首
白玉蟾（宋代）

飞廉滕六逞寒威，费酒陪诗为解颐。
雪待夜深飞落尽，梅嗔风恶放开迟。
演师跳珠泉
周紫芝（宋代）

阿𡡉事穷奢，供亿在寰宇。云锦张风帆，明珠溅飞雨。

须臾就变灭，庆吊只仰俯。何如西山泉，迸石互吞吐。

寻源上层巅，流脉下深坞。散作跳空珠，累累不堪数。

虽无千金赏，玉漱罗堂庑。道人得摩尼，夜光还合浦。

不知方外士，得失两安取。此意谁复知，寒流自千古。
寄仵判院 其五
华岳（宋代）

红猊消尽水生花，清夜迢迢玉漏赊。环佩不知何处去，醉眠应是小卿家。
采珠行
鲍溶（唐代）

东方暮空海面平，骊龙弄珠烧月明。海人惊窥水底火，

百宝错落随龙行。浮心一夜生奸见，月质龙躯看几遍。

擘波下去忘此身，迢迢谓海无灵神。海宫正当龙睡重，

昨夜孤光今得弄。河伯空忧水府贫，天吴不敢相惊动。

一团冰容掌上清，四面人入光中行。腾华乍摇白日影，

铜镜万古羞为灵。海边老翁怨狂子，抱珠哭向无底水。

一富何须龙颔前，千金几葬鱼腹里。鳞虫变化为阴阳，

填海破山无景光。拊心仿佛失珠意，此土为尔离农桑。

饮风衣日亦饱暖，老翁掷却荆鸡卵。
感寓三首
戴复古（宋代）

古今通一理，趋乡自多门。
贤士玉成美，贪夫金注昏。
谁知身是患，人以道为尊。
前辈□□死，姓名千载存。
与客登壶山绝顶
刘克庄（宋代）

十里稀逢寸地平，且无木影荫入行。
凫飞难学王乔舄，鱼贯全如邓艾兵。
樵子献花簪帽重，山灵供水入瓢清。
扪萝莫怪匆匆下，恐赚林僧束炬迎。
石镜溪
王十朋（宋代）

山中有镜石为台，云雾深藏未肯开。别有一溪清似镜，不须人为拂尘埃。
梧桐雨
黄清老（元代）

曾将秋信报人知，又与西风泣别离。病绿滴残犹有泪，题红流去更无诗。

旧巢凤冷朝飞远，古井金寒晓汲迟。待得楚台云散后，却凭琴调寄相思。
魏文侯轶事
司马光（宋代）

文侯与群臣饮酒，乐，而天雨，命驾将适野。左右曰：“今日饮酒乐，天又雨，君将安之？”文侯曰：“吾与虞人期猎，虽乐，岂可无一会期哉！”乃往，身自罢之。

韩借师于魏以伐赵，文侯曰：“寡人与赵，兄弟也，不敢闻命。”赵借师于魏以伐韩，文侯应之亦然。二国皆怒而去。已而，知文侯以讲于己也，皆朝于魏。魏由是始大于三晋，诸侯莫能与之争。

使乐羊伐中山，克之，以封其子击。文侯问于群臣曰：“我何如主？”皆曰：“仁君。”任座曰：“君得中山，不以封君之弟而以封君之子，何谓仁君？”文侯怒，任座趋出。次问翟璜，对曰：“仁君也。”文侯曰：“何以知之？”对曰：“臣闻君仁则臣直，向者任座之言直，臣是以知之。”文侯悦，使翟璜召任座而反之，亲下堂迎之，以为上客。
山居杂兴
艾可翁（宋代）

青山意自足，扰扰复何之。
见客从衣破，哦诗任饭迟。
蔬畦耕犊草，匏架落蝉枝。
逆境偷贫乐，休兵未可期。
挽蔡遵府阁学二首
刘克庄（宋代）

俱侍清光迩，相看素发稠。
已拚老聃去，尚意孔戣留。
雌甲何其厄，同庚只麽休。
龙钟不出户，持此诔新丘。
再和前韵三首 其一
王炎（宋代）

扣关剥啄到吾庐，觉我论才有不如。道在褐衣怀美玉，文成熟不驾轻车。

而今谈笑不携手，他日寒温徒寄书。势利之交儿辈事，何须有客佩金鱼。
偈颂六十五首 其三十五
释普济（宋代）

一新一旧，嘉熙淳祐。皇天大历，岁在辛丑。
送凌汉章赴秦王之招
史鉴（明代）

老大辞家西入秦，灞陵原上柳条新。医和自得生斯地，扁鹊于今见后身。

设醴且陪花作友，曳裾还伴竹为宾。一鞭已被君先著，怅望咸阳渭水春。
游章华台
张栻（宋代）

楚国旧雄胜，荒台今是非。
平川留宿潦，萧寺掩斜晖。
木落秋声急，天高雁影微。
凄凉无处问，骑马踏堤归。
距建德县十里绝一小湖滨湖小山多可爱作诗记
李壁（宋代）

苍崖古木插奫沦，薄暮丛祠亦恐人。
波面时闻声仆碌，只应神物是游鳞。
紫溪翁歌
陆龟蒙（唐代）

一丘之木，其栖深也屋，吾容不辱；一溪之石，

其居平也席，吾劳以息；一窦之泉，其音清也弦，

吾方在悬。得乎人，得乎天，吾不知所以然而然。
游玉林午饭九曲池观偃松过法华院至上方观东坡题柱晚至沈氏小玲珑施兄携酒来会施本成都人侨居湖三世矣
程公许（宋代）

玉林散策才亭午，九曲流觞对偃松。脱尽皮肤见真实，卧看桃李竞丰容。

上方细看锥沙刻，丈室连浇玉乳浓。蜀客相逢天万里，不妨暖酌小玲珑。
赠汪子尝从空同游梁者也
皇甫汸（明代）

卜宅近仙源，晴沙别有村。花时游洛水，雪后访梁园。

买笑黄金尽，耽诗白发繁。李膺门下客，叹息几人存。
金濑吊贞女
王端朝（宋代）

嗟彼战国秋，风俗日以漓。
卓哉史氏女，粲粲兰蕙姿。
宋贞奉慈史，克尽乌鸟私。
业贫不辞苦，击漂临清漪。
适尔遇丈夫，失路良可悲。
恻然为发筥，振彼穷途饥。
振穷乃所愿，越礼非所宜。
灭口葬鱼腹，此心天地知。
丈夫既得志，雪耻鞭平尸。
念此一日恩，伏节远来兹。
百金报无地，立马空嗟咨。
挽仰易陈迹，屈指万古期。
谁招地下魂，惟遗道旁碑。
雄辞吐激烈，粲若星贝垂。
吾生后谪仙，况乃驽钝资。
捧心学西子，取笑将奚为。
留题表贞义，庶几薄俗移。
次韵江府判游阳华江丈□春间携家再来
李长庚（宋代）

尘外非无境，壶中自有天。
从来招别驾，於此漱寒泉。
铭已得元结，记须烦子年。
重游知更好，出谷趁莺迁。
次韵游龙门十绝 其三
洪咨夔（宋代）

拍手东风唤白猿，划开元盖洞天门。可能路指虚无去，两脚须留点地跟。
寒食赠游压沙诸君
苏辙（宋代）

城南压沙古河淤，沙上种梨千万株。
隆冬十月我独往，风吹叶万枝条疏。
老僧屈指数春候，却后百日花当苏。
微风细雨膏润足，枝头万万排明珠。
齐开竞发不知数，照曜冰雪明村墟。
此时官闲得游赏，长堤平稳宜骖驹。
寺门古木芽叶动，仓庚布谷相和呼。
及时行乐不可缓，岁长春短花须臾。
僧言我意两相值，欲往屡已脂吾车。
今朝寒食烟火断，薄云蔽日风沙除。
此花久已待我至，况有朋友相携扶。
来邀反覆不能往，岂独负君花已辜。
诸君高迈足才思，佐酒况得万玉奴。
坐中未醉慎无起，倒戴当使山公如。
楚怀王
洪适（宋代）

武关谋诈却称臣，冤魄游魂尚在秦。墓木萧条冢犹湿，流闻其子作昏姻。
千佛山极目
弘历（清代）

分干自岱宗，冈峦雄且秀。历城作南屏，洪荒判早就。

偶来恣揽结，望远欣所遘。驻辇傍云关，步屧跻萝岫。

初无五丁斧，石佛谁所镂。拈花或龈笑，悲物或眉皱。

其下有空洞，淙淙出乳窦。精室筑左侧，琴书芳润漱。

两树丁香花，芳菲绿阴茂。开窗纳烟霞，俯槛睇锦绣。

泰麓巢云处，延赏既已富。探奇复得此，坐久消清昼。

因悟境无穷，骋怀难尽副。
吴江
杨备（宋代）

松陵水国面松江，学弄渔竿对酒缸。
惊起鸳鸯是旗鼓，背帆飞去一双双。
菩萨蛮（望行人）
向滈（宋代）

小楼不放珠帘卷。菱花羞照啼妆面。金鸭水沉烟。待君来共添。鹊声生暗喜。翠袖轮纤指。细细数归程。脸桃春色深。
题宿云轩
王之道（宋代）

朝来怯秋霜，生撇瓮里清。
我老颜已衰，一杯聊发赪。
村龙怪我醉，忽吠三二声。
蜀月不可见，宿云有新行。
太乙宫留题
王士熙（元代）

石径松花静掩扉，芙蓉秋早蝶双飞。主人何处采芝去，待到日斜犹未归。
生查子
周珽（清代）

切切乱蛩悲，暗与羁魂语。深夜苦怀人，卧听芭蕉雨。

烟雾障林峦，秋梦行何处。孤雁落西风，声咽寒芦渚。
黄葵
苏轼（宋代）

弱质困夏永，奇姿苏晓凉。
低昂黄金杯，照耀初日光。
檀心自成晕，翠叶森有芒。
古来写生人，妙绝谁似昌。
晨妆与午醉，真态含阴阳。
君看此花枝，中有风露香。
笔峰分得辞字
梁韡（明代）

黄岭清高锐似锥，文星秀峙社东维。管城有号天工巧，毛颖成形地力奇。

霞绮明时花灿烂，雨云拖处墨淋漓。何须幻出中书手，移向皇家草诏辞。
青玉案（用贺方回韵）
史浩（宋代）

涌金斜转青云路。溯衮衮、红尘去。春色勾牵知几度。月帘风幌，去人应在，唾线余香处。

年来不梦巫山暮。但苦忆、江南断肠句。一笑匆匆何尔许。客情无奈，夜阑归去，簌簌花空雨。
和车制
赵希逢（宋代）

木牛新意出南阳，万里飞刍不绝粮。
故智莫能遵此日，却将独辐献岩廊。
和不祷
赵希逢（宋代）

艰难险阻谩曾经，有惠终输有福人。
邈尔大钧休致问，澹然方寸自能神。
早知造物难侥倖，何似虚怀任屈伸。
但看四时周复始，几曾雪后不回春。
送崔主簿赴睦州清溪
梅尧臣（宋代）

舟轻不畏险，逆上子陵滩。
七里峡天翠，千里云木寒。
古祠鸣野鸟，乱石激春湍。
正与高怀惬，宁歌行路难。
池口阻风怀故人东流宰周德平
龚敩（明代）

莫向池阳问酒杯，好怀应为故人开。九华山晓千峰出，三峡江寒万里来。

塞雁未随南陆转，楚云多逐北风回。浮名本自无羁绊，应笑先生白发催。
赠王九
吕南公（宋代）

李杜是非张相国，曹刘忌惮吕将军。异时各有凌人气，此日何妨负我文。

议谕当如山顶石，光荣会似雨馀云。恨君不悔邯郸步，希世功夫枉十分。
宫词一百首
岳珂（宋代）

并汾箪食望亲征，儒馆诗歌继有声。
黄繖登台城夜启，参旗不殿泰阶平。
题管夫人竹窝图
高克恭（元代）

云梢露叶秋声古，万玉丛深翠蛟舞。此君拟结岁寒盟，拄笏相看立烟雨。

过雨山窗斜映日，带烟霜节总宜秋。冻雷迸出千崖翠，勒此高歌傲素侯。
题玉涧八景八首 其七
王柏（宋代）

惨淡经营中，落笔景已换。不见片帆归，危樯还泊岸。
颂古三十九首
释道枢（宋代）

筠管酿来应已熟，不辞醉裹帽欹斜。
酴醿浪有幽香在，是酒元来不是花。
寄题龚立道昆山栖闲堂
陆游（宋代）

我居山阴古大泽，出门尚恨风烟迮。
欲求旷快舒眼力，梦中去作栖闲客。
栖闲主人计不疏，万卷读尽家藏书。
平时不喜入城府，况肯自屈承明庐！听鸡束带谁不尔？明时可仕君独止。
不妨借地作园林，买山岂是巢由事？
与毛茶干赵司法游东湖四首
任希夷（宋代）

颖出三十客，今趋万里程。
才高官未称，词与笔俱精。
珠玉忘形秽，江山共眼明。
萌嫌巴蜀远，扬马各文鸣。
司户摄淳安丞同官送至西湖支使有诗因次韵
徐侨（宋代）

把酒湖亭一笑逢，沿湖犹拥绿丛丛。
倒涵岚影晴烟紫，回射城阴夕照红。
愁绪不关歌舞外，交情却在别离中。
片帆我亦随西下，小□凭栏蔌蔌风。
别汪仲子
王维桢（明代）

还子无苦颜，羁人寡欢趣。
宛马东道来，西风常反顾。
予也塞鄙人，谬习从章句。
会值好文时，凌风偶鸾翥。
天路岂不廓，翱翔非所慕。
华岳云台边，翳翳绕松树。
其下盘茯苓，其上栖白鹭。
归与依吾乡，延年而保素。
应天长（夷则商吴门元夕）
吴文英（宋代）

丽花斗靥，清麝溅尘，春声遍满芳陌。竟路障空云幕，冰壶浸霞色。芙容镜，词赋客。竞绣笔、醉嫌天窄。素娥下，小驻轻镳，眼乱红碧。

前事顿非昔，故苑年光，浑与世相隔。向暮巷空人绝，残灯耿尘壁。凌波恨，帘户寂。听怨写、堕梅哀笛。伫立久，雨暗河桥，谯漏疏滴。
丙辰只召入京道信州题一杯亭
姚勉（宋代）

山行颇觉兴悠哉，到此何妨饮一杯。
烂醉不须愁世事，明朝醉醒又愁来。
乌飞曲
周紫芝（宋代）

江云欲雪江风吹，王敦城头乌夜啼。云深月暗风转急，惊乌绕树无安枝。

狂风忽来飞不定，夜半无巢何所依。情知天公有风雨，何不结巢高树栖。

君不见秦氏庭中双桂美，庭乌生雏八九子。乌生岂不念高飞，托君庭阴飞不起。

那知君家轻薄儿，弹丸脱手两翅垂。无巢悔不巢巍巍，有巢悔不常高飞，人生祸福难豫期。
挽周南夫寺簿
孙应时（宋代）

早岁儒风唱，中年德望尊。
行藏真玉洁，容色自春温。
天与清名胜，人饮大雅存。
寥寥今熟继，积庆在于门。
古意 其三
李新（宋代）

嗟来吐食死，漂母爱王孙。等是乞怜人，一饱何足论。

东方老先生，笑傲忘至尊。朔饥侏儒饱，且用长短分。
忆越州
晏殊（宋代）

鉴湖清澈秦望高，涵虚逗碧供吟毫。
当日醉眼倚空阔，三江七泽才容舠。
次韵少游和子理梅花
释道潜（宋代）

朔风萧萧方振槁，雪压茅斋欲攲倒。门前谁送一枝梅，问讯山僧少病恼。

强将笔力为摹写，丽句已输何逊早。碧桃丹杏空自妍，嚼蕊嗅香无此好。

先生携酒傍玉丛，醉里雄辞惊电扫。东溪不见谪仙人，江路还逢少陵老。

我虽不饮为诗牵，不惜山衣同藉草。要看陶令插花归，醉卧清风轶轩昊。
送赵宰之上虞二首
于石（宋代）

百里子男邦，职任非不厚。
治民如牧羊，扰之则惊走。
眷兹上虞邑，江海环左右。
萧萧北风寒，怒涛声撼吼。
元亮已赋归，世事付杯酒。
宗子古维城，此行应不苟。
茧丝与保障，二者孰先后。
勉旃重勉旃，毋袖经纶手。
七夕
林杰（唐代）

七夕今朝看碧霄，牵牛织女渡河桥。
家家乞巧望秋月，穿尽红丝几万条。
和刘岩隐道士
章甫（宋代）

青眼难逢阮步兵，白须新识老弥明。
清谈畧洗尘埃书，妙句仍看欬唾成。
休说有身真是患，但知得酒不须名。
焦桐更倩挥毫手，要听秋崖夜鹤鸣。
缘识
宋太宗（宋代）

眼识诸缘相，行持妙法存。
明开邪见性，不见有无根。
仲庶同年兄自成都移长安以诗寄贺
司马光（宋代）

蚕丛龟印解，鹑野隼旟新。
借问锦江乐，何如兴庆春。
骊歌遮去辙，竹马望行尘。
惠政如膏雨，遥知彼此均。
水调歌头·金山观月
张孝祥（宋代）

江山自雄丽，风露与高寒。寄声月姊，借我玉鉴此中看。幽壑鱼龙悲啸，倒影星辰摇动，海气夜漫漫。涌起白银阙，危驻紫金山。
表独立，飞霞佩，切云冠。漱冰濯雪，眇视万里一毫端。回首三山何处，闻道群仙笑我，要我欲俱还。挥手从此去，翳凤更骖鸾。
横吹曲辞。长安道
韦应物（唐代）

汉家宫殿含云烟，两宫十里相连延。晨霞出没弄丹阙，

春雨依微自甘泉。春雨依微春尚早，长安贵游爱芳草。

宝马横来下建章，香车却转避驰道。

贵游谁最贵，卫霍世难比。何能蒙主恩，幸遇边尘起。

归来甲第拱皇居。朱门峨峨临九衢，

中有流苏合欢之宝帐，一百二十凤凰罗列含明珠。

下有锦铺翠被之粲烂，博山吐香五云散。

丽人绮阁情飘飖，头上鸳钗双翠翘，低鬟曳袖回春雪，

聚黛一声愁碧霄。山珍海错弃藩篱，烹犊炰羔如折葵。

既请列侯封部曲，还将金印授庐儿。欢荣若此何所苦，

但苦白日西南驰。
孟君复仲春来杭相聚三月余一日必三胥会忽焉
方回（元代）

九年三见，昔疏未亲。
一日三见，今也何频。
有来者马，于霅之滨。
有柳未絮，时维仲春。
岂无可交，华屋朱轮。
接膝握手，岂无他人。
眷焉陋巷，总是累臣。
孟献忘势，王翰愿邻。
嗟子之意，孔厚且真。
揣我所有，閴无一珍。
英英令节，穆穆良辰。
泛彼清涟，出其闍闉。
和风吹衣，芳露滴巾。
载听其嘤，载采其辛。
乃馔我鲜，乃酌我醇。
我酣子谑，子吟我呻。
我无子阋，子无我颦。
厥月三团，百笑弗嗔，
积潦满道，朝炊无薪。
系鞍于门，致此嘉宾。
我窥子胸，万卷横陈。
目电舌雷，笔圣诗神。
锻以一字，衡之千钧。
吉甫史克，蒙庄灵均。
出其下者，诅楚过秦。
等而上之，清庙生民。
子逾立年，我登七旬。
顾影自怜，发秃肤皴。
衰颜槁悴，老语谵谆。
送子此谣，肝胆轮囷。
子之家世，凌烟麒麟。
子之爵位，曲逆平津。
我幸未死，山林食贫。
两不相忘，云鸿水鳞。
悼词四章 其四
王彦泓（明代）

不堪闲坐细思量，凶短应令薄幸偿。忍料汝非长命女，误题侬是有情郎。

青枫根下年年纸，绣佛幢前旦旦香。底是可消冤痛处，哭伊三万六千场。
配合
贾似道（宋代）

蛩声不发莫添双，呼叫连绵性性狂。
三尾黑头须是小，剪须去爪正相当。
酬滕主簿
释居简（宋代）

帆开得便风，从事果何从。研滑磨穿底，毫铦贾勇锋。

三千篇谩与，十四字休封。岁晚论交地，由来淡胜浓。
中秋下含辉亭
释元肇（宋代）

秋意足凄冷，归心只自怜。乱峰分落照，只雁度遥天。

拙学千金帚，浮生上水船。含晖亭畔月，最好别时圆。
春日金谷园
李建勋（唐代）

火急召亲宾，欢游莫厌频。日长徒似岁，花过即非春。

晚雨来何定，东风自不匀。须知三个月，不是负芳晨。
信阳道中次陈守韵
林希逸（宋代）

古岭才成径，荒林间有家。柳眠腰袅娜，桑老骨槎牙。

野麦三分草，山篱一半花。挟书来万里，飘泊负生涯。
次南阳钱紫微白菊
刘摰（宋代）

清根灵气本仙通，白玉葩华绿玉丛。山远莫寻幽谷水，洲香聊近百花丛。

神寒缥缈梅同格，英出繁多雪愧工。篱下区区醉金蕊，郦卿应笑鹿皮翁。
过新开湖五首
杨万里（宋代）

渔郎艇子入重湖，老眼殷懃看著渠。
看去看来成怪事，化为独鴈立横芦。
偈一百二十首 其九十七
释怀深（宋代）

祖师妙诀，头头漏泄。众生日用不知，只管强生分别。

岂不见灵不陌上桃花，赵州指出庭前柏。别别，正似红炉一点雪。
北园登高即事呈诸同僚
蔡襄（宋代）

江云寒薄不成霜，九月登高菊未黄。
飞镝有声弓已力，小槽分未酒初尝。
秋容行见丹枫老，窜意难胜紫陌长。
曾是禁园风物好，故乡时节可能忘。
登泰山 其二
江春（清代）

直上高无极，横空十八盘。树传秦帝爵，云护汉皇坛。

俯瞰东山小，平临北斗寒。遥知沧海上，一气走双丸。
斗岘山马上
贺铸（宋代）

西来投策倦跻攀，晚叶寒华一迳间。
尽日闲云不留雨，斜阳还照隔江山。
元巳日王循德
葛胜仲（宋代）

浮爽清波正日迟，出郊修禊属芳时。幸陪飞观朋簪盍，未睹华堂舞袖僛。

命中已于三耦见，争雄仍向一枰知。爱君多艺能倾坐，岂但流觞记逸诗。
百字令
徐经孙（宋代）

八旬加二，荷君天垂祐，扶持老拙。目送新来檐外燕，手拣好花拙折。比似去年，十分强健，日看朱诗说。篇三百五，岁前尽有披阅。

天教两子供官，一男留养，左右相娱悦。五见孙枝三拜授，童冠参差袍笏。四侍鳌峰，拏舟在即，次五今圆月。曾孙淳老，想能随叔嬉劣。
醉经堂
吕本中（宋代）

纷纷入醉梦，一语令渠醒。段子闭门居，云何犹醉经。

其醉盖非醉，初无能解酲。问经何所说，明善故能诚。
外舅卫尉持节于此作尽心堂时与亲戚会饮今三
晁公溯（宋代）

卫尉筑此堂，栋宇真杰立。
几容五百坐，可饮三千客。
府中省文书，堂上会亲戚。
金杯浪翻江，铜盘光吐日。
侍女发清歌，华筵美遥夕。
当时倏分散，回首遂陈迹。
岂知吾继来，复见少长集。
虽诚慰濶绝，得无感畴昔。
在昔皆其孙，乐极悲且泣。
欢娱殆不减，左右或太息。
谅曾事卫尉，始壮今发白。
诸郎各勉旃，宗族期烜赫。
句
李白（唐代）

玉阶一夜留明月，金殿三春满落花。
同子唯赋水车
袁桷（元代）

挈瓶之智诚有馀，抱瓮之劳亦良苦。何人尝巧抉天机，河伯逡巡鱼鳖舞。

昂昂长身卧塍岸，卷地翻涛敌骄暑。谁云龙骨化梅梁，未信鱼身作桥柱。

萦纡香轮过流水，突兀云梯卷清雨。横陈歌板促纷纶，倒流谷帘声龃龉。

东家馌妇颜色恶，步步生莲空媚妩。阳乌流烁汗成浆，平陆须臾涌银乳。

推移燥湿意本同，窃夺阴阳天所怒。人言无踵能自至，跬步周旋路修阻。

不辞满眼看黄云，岁晚论功付梁梠。君不见田舍翁，年年苦辛与我同。

天寒破褐厌糠覈，仰视屋壁知谁穷？
塞鸿秋·春情
张可久（元代）

疏星淡月秋千院，愁云恨雨芙蓉面。
伤情燕足留红线，恼人鸾影闲团扇。
兽炉沉水烟，翠沼残花片。
一行写入相思传。
奉赠督学乔公四十韵
胡应麟（明代）

大雅开元际，高风正始前。几人操白雪，四海和朱弦。

磊落陈王调，凄凉杜甫编。馀波空绮丽，哲匠几雕镌。

盛世称才子，明公实妙年。姓名悬宝箓，文采烛奎躔。

已诧龙为种，曾闻凤集肩。两朝司马学，一代子云玄。

汉苑昆明外，秦城太白颠。看花韦曲雨，携酒杜陵烟。

赋以凌云贵，才因命世传。胜游飞彩笔，丽藻掷青钱。

斗畔双龙气，人间五色笺。冲腾随八表，取次上钧天。

粉阁青绫被，璚楼赤玉鞭。鸣珂趋建礼，视草向甘泉。

鲲化风雷绕，鹏飞宇宙旋。一麾辞殿陛，万里问山川。

讲道嗤王弼，穷经答郑玄。绛帷朝入越，清梦晚临燕。

代北看名士，关西仰大贤。选才空万马，罢讲得三鳣。

竺国烟霄里，吴峰雾雨边。校文多暇日，登眺俨神仙。

柳外林逋宅，波心白傅船。潮声吟际落，寺影望中连。

只字霜飙动，千章锦绣悬。宫商閒自绕，金石巧相宣。

气压珊瑚树，光生玳瑁筵。赤城霞并起，沧海月孤圆。

桃李三春合，台垣计日旋。碧霄看紫绶，白屋有寒毡。

上策怀终孺，游齐忆马迁。屠龙空故业，落蠹守残篇。

学岂三冬富，词非子夜妍。世途甘寂莫，云路阻飞骞。

已辱盐车顾，能忘国士怜。鹔鹴愁泛驾，鱼兔有真筌。

万仞终南色，千秋太华莲。愿言开觉路，潇洒出尘缘。
故人蒲朝达沿檄道经广汉留连累日作诗为别
郭印（宋代）

忆初鼓箧虞庠日，识面乃喜文章伯。
游从不觉化芝兰，交契悬知定金石。
萧条离绪十秋风，天涯等是飘零客。
双鳞不到雁无来，月照庭空心若失。
岂期此地忽相逢，津津喜气眉间溢。
口谈诗书尚细事，满腹包罗济时术。
辕驹局促思千里，笯凤葳蕤空六翮。
升沈世态且勿论，执手临风长太息。
君今清名塞宇宙，指日云霄看腾轶。
平居谠议或可施，肯效无功饕禄秩。
听琴
吕本中（宋代）

君不见龙门之下百尺桐，漂霰飞雪愁寒空。何年班尔落君手，小窗伴坐歌南风。

恍然如著山岩里，不知身在尘埃中。初闻平野飞鸿鹄，欻听金盘起珠玉。

绕坛古树郁嵯峨，六月吹霜作寒绿。折杨黄华不须道，别鹤离鸾尚堪续。

君不见开元天子醉西都，音声十院留欢娱。当时临轩奏此曲，径须解秽烦花奴。

乃知恬淡世莫识，无弦之趣何时无。归家愁厌筝笛耳，此声一听还已矣。

会须流水访钟期，试向炉中觅焦尾。
久不饮酒春日得家问喜甚与宗之对酌调马驿中速饮数觥径醉醉中和东坡醉题四首 其三
李纲（宋代）

久客殊念家，归途渺江汉。是身如浮云，罹此无穷患。

今夕定何夕，一酌千忧散。从兹日曛酣，此意君莫间。
贤者之孝二百四十首·王僧儒
林同（宋代）

孝经虽始教，何但习於初。
欲得如儿愿，常常诵此书。
秋思
寇准（宋代）

秋气动天地，恍然情未穷。
故园应坠叶，昨夜又西风。
白草侵危堞，寒涛接远空。
搘颐当此景，无语夕阳中。
山墅
陆游（宋代）

烟水烟林老结庐，人间用短更谁知？软蒲稳背供危坐，小帜障灯便细书。
莫欺衰病归山墅，曾领诸儒上石渠。
贞观开元嗟已远，为君试说绍兴初。
过观音岩
梁国治（清代）

石壁立水外，风涛浩汹汹。何年巨灵擘，幻此金莲涌。

谽谺豁幽巨，液沥垂乳湩。飞空土危梯，万象罗森耸。

澄潭空心颜，倒景群山拱。江帆日暮摇，回首苍烟重。

一声清磬鸣，上界香云拥。
上湖守赵希苍 其二
吴惟信（宋代）

德大才优世所宗，汉唐诸老莫如公。高明正直行王事，耿介清廉继父风。

六邑人居条教内，万家春出笑谈中。即看诏促归清禁，手把梅花马首东。
送昌甫至十里分韵得四首 其一
韩淲（宋代）

霜重花未多，风回香自若。荒店野水深，枯枝堕寒雀。
集英殿赐第出马上口占
王之道（宋代）

鞭丝曳雪缭官槐，绿阵中间一道开。
高下未劳轻喜愠，相公曾作榜梢来。
赋陈太史所築凌云亭四首
刘宰（宋代）

吏退庭空一迳深，交柯密叶布繁阴。
婆娑谁识先生意，恐负当时庛物心。
题谭氏荣寿堂
曾丰（宋代）

少年大抵不分老，往往头白常讳早。
千龄一际庆寿恩，白之早者尤其好。
庐陵太守以名闻，君家堂前翁若□。
緼之检渥封仓皇，蓝袍霞帔着颠倒。
扪心欢喜何以加，教子辛勤此其报。
家人罗拜笑持杯，贺犹未了申以祷。
数从今始更百年，十年一度迎新诰。
乡邻来致赞喜词，归叹鬓髭徒欲皓。
小筑
陆游（宋代）

小筑清溪尾，萧森万竹蟠。
庵庐虽偪仄，庭户亦平宽。
摘果观猿哺，开笼放鹤盘。
澹然还过日，无处著悲欢。
新朝士多故人愁吟寄之
戴复古（宋代）

野鹿自由性，孤鸿不就群。
飘零生白发，故旧半青云。
忧国家何有，愁吟天不闻。
北风吹汉水，胡骑政纷纷。
孙光宪《北梦琐言》引谚
佚名（唐代）

小舅小叔，相追相逐。
送乐安教谕周亦山
何希之（宋代）

垂晚相携手，飞谈入理微。
前修推大雅，晚辈际真依。
君去纡朱绂，吾将老布衣。
相敦各千载，别泪不须挥。
晚起
陆游（宋代）

新晴窗日弄春妍，幌小屏深意自便。
长恨病多妨痛饮，却缘客少得安眠。
雏莺故故啼檐角，飞絮翩翩堕枕前。
欲著衣裳还嬾起，重寻残梦一悠然。
延平次赵纠曹韵十四首·玉井
陈宓（宋代）

登高摘水花，永怀唐儒宗。
若识真古意，何须最高峰。
题上饶半月岩四绝
胡寅（宋代）

何年落月挂苍山，长似瑶梳插翠鬟。
拟琢半轮营魄处，莫教如玦只如环。
岳忠弄祠三首
袁甫（宋代）

背嵬军马战无俦，压尽当年几列侯。
先辈有闻多散轶，后生谁识发潜幽。
伤心咄咄权臣事，满眼滔滔债帅流。
槌剥到今浑似鬼，向人休说是貔貅。
元结
徐钧（宋代）

漫劳当日牧舂陵，立石尤多感德民。
独有磨崖碑故在，文章千古耀湘滨。
月夜有怀简诸同病
骆宾王（唐代）

闲庭落景尽，疏帘夜月通。山灵响似应，水净望如空。

栖枝犹绕鹊，遵渚未来鸿。可叹高楼妇，悲思杳难终。
怀明叔晚题
赵蕃（宋代）

室暗莫遽寝，庭空成漫行。
蚊喧方夏聚，虫咽已秋鸣。
月淡星能著，云疏电或明。
可人非故乏，幽处莫能并。
同郭郡博徐茂才登郡楼望太湖
欧大任（明代）

青山海涌石巑岏，楼上清秋笠泽寒。欲挟灵威丈人去，金庭玉霤醉中看。
雪后望富春山吊伊孝廉用老杜冬到金华山观因得故拾遗陈公学堂遗迹韵
朱福诜（清代）

日出富春江，连山映崔嵬。孤云识归路，往栖子陵台。

积雪浩漠漠，飞鸟去不回。清光转林麓，豁达户牖开。

回峰抱春阴，虚壑松声哀。恸哭志士尽，飒沓西风来。

尚怜伊孝廉，白骨埋苍苔。赍志就埋没，何地无贤才。
闻杜鹃三首 其三
刘宰（宋代）

薄宦思归畏崄巇，从君归去苦嫌迟。归时绿鬓今黄发，归路平安我独知。
捣衣诗
柳恽（南北朝）

行役滞风波，游人淹不归。
亭皋木叶下，陇首秋云飞。
寒园夕木集，思牖草虫悲。
嗟矣当春服，安见御冬衣？
戏简江君逸清明日移家
吴景奎（元代）

曲巷垂杨映杏花，清明时节客移家。白头老子风流甚，自与文君驾小车。
谒谢南海神登浴日亭
刘维嵩（明代）

紫气黄湾洵郁葱，几年斋祓答神功。川光潋滟浮云外，庙貌森严古桧中。

独上危亭观浴日，却惊身世似乘风。乾坤万里浑无碍，目极扶桑兴不穷。
吕洞宾
林灵素（宋代）

捻土为香事有因，世间宜假在宜真。洞宾却识林灵素，灵素何尝识洞宾。
题寺壁二首 其一
刘克庄（宋代）

柏子熏衣眉晕销，女垣榆影冷萧萧。屏山一枕游方梦，横锡飘然过石桥。
发川洲过流霞驿
庞嵩（明代）

川行发清晓，顷焉日东升。烟清护玉盘，水光淼盈盈。

云胡转雾霾，咫尺舟迷冥。两岸不见人，市语空闻声。

谩说流霞紫，流霞亦有青。白衣变苍狗，此理良足徵。
夜坐听雨偶成
袁华（明代）

哦诗听雨向西窗，犹胜衔枚夜渡江。赤壁焚舟惊破魏，马陵斫木善收庞。

身经丧乱家何在，老去情怀酒易降。清坐不知更漏永，抛书假寐对残缸。
赠吉安
赵抃（宋代）

学佛之徒众，难能是向文。唯师独奇尚，于我故慇勤。

诗遇知音诵，琴防俗子闻。虚亭对明月，长许到宵分。
十月朔还至通州雨三日不止
顾清（明代）

雨滴篷窗浪打舷，听风听水不成眠。家人相忆心千里，肯信连宵潞渚边。
祇役骆口驿喜萧侍御书至兼睹新诗吟讽通宵因寄八韵
白居易（唐代）

日暮心无憀，吏役正营营。忽惊芳信至，复与新诗并。

是时天无云，山馆有月明。月下读数遍，风前吟一声。

一吟三四叹，声尽有馀清。雅哉君子文，咏性不咏情。

使我灵府中，鄙吝不得生。始知听韶濩，可使心和平。
初夏晚兴
张嵲（宋代）

微月破幽树，草露生夕凉。
夏木纷已成，时禽暮归翔。
閒花自白红，无人领幽芳。
晚沐岸轻帻，披衣暂倘佯。
外徇志自局，理会言可忘。
俯仰婚宦初，未省离土疆。
那知天壤内，有地名魏塘，
朅来岁再华，及此身方强。
岂但理茨栋，种树日望长。
分将百年身，送老湖海荒。
人生等如寓，何必还故乡。
偈 其一
普化和尚（唐代）

少室人不识，金陵又再来。临济一只眼，到处为人开。
翻经台
谢逸（宋代）

吾祖牧临汝，滞讼清公庭。胥吏退雁鹜，疏帘挂寒厅。

鼓角唤幽梦，草色池塘青。双旌引五马，驾言出郊坰。

足蹑云端屐，手展贝叶经。税驾妙高台，几砚陈轩棂。

朱墨纷在眼，梵宇森如星。台倾人已寂，声名蔼馀馨。

想公忘言处，角挂山中羚。
临江仙·夜饮只愁更漏促
陈三聘（宋代）

夜饮只愁更漏促，留连笑罥蔷薇。歌声缭绕彻帘帏。坐中清泪落，梁上暗尘飞。重睹舞腰惊束素，不应更褪罗衣。别来容易见来稀。次公狂已甚，不醉亦忘归。
送程给事知越州
谢景温（宋代）

青琐初辞佩守符，过家衣锦耀乡闾。
丹心忽厌承明直，白首犹乡丽正书。
满目湖山真吏隐，半空楼阁信仙居。
若耶老叟嗟来暮，应向江头待隼旟。
野竹亭
刘攽（宋代）

劲节四时好，此君常眼青。影摇金破碎，声动玉珑玲。

方丈尘埃绝，高斋醉梦醒。由来谋野意，不异在林坰。
马上口占次敬夫韵
林用中（宋代）

寒雪飘飘白昼昏，征骢晓发向孤村。
途中风物来时异，吟罢新诗击酒尊。
感怀
童珮（明代）

兵火东南暗，随人泣路歧。
有家千里外，多病一身危。
寒气生残夜，西风凋敝衣。
休论啼带血，双鬓几茎丝。
交趾伪少保国相丁公文以诗饯行因次韵 其一
陈孚（元代）

使星飞下拥祥烟，不惮崎岖路九千。双袖拂开南海瘴，一声喝九下乘禅。

妙龄已出终军上，英论高居陆贾前。归到朝端须为说，远氓日夜祝尧年。
句
丁谓（宋代）

游声袅袅寻将遍。
潇湘道中 其二
邹浩（宋代）

极目潇湘漾碧澜，万峰插水巧弯环。我来日日忘饥坐，却爱真山似假山。
上运管张平国
华岳（宋代）

武城三载促公归，自合班行列禁闱。
计幕暂参知有在，野夫曾此便横飞。
送徐履之倅南昌
范浚（宋代）

春山罨画春江平，江头春船椎鼓声。钟陵别乘唤帆席，笑看猎猎风摇旌。

明朝太末经行处，悬愁望断烟绵树。劳劳樯燕亦留君，且共推蓬话情素。

钟陵地雄古名都，美官况复称题舆。看君逸足展夷路，逐电追风万里馀。

前知按部劳绥抚，箳篂行湿西山雨。君家孺子有遗台，试向东湖聊讯古。

兰阴新漉酒吹醅，更折江花劝引杯。圣代兴廉访良吏，迟君却抱鹤书回。
赠景福顺长老二首〈并序〉
苏辙（宋代）

辙幼侍先君，闻尝游庐山，过圆通，见讷禅师，留连久之。
元丰五年，以谴居高安，景福顺公不远百里惠然来访，自言昔従讷于圆通，逮与先君游，岁月迁谢，今三十六年矣。
二公皆吾里人，讷之化去已十一年，而顺公七十四，神完气定，聪明了达。
对之怅然，怀想畴昔，作二篇赠之。
屈指江西老，多言剑外人。
身心已无著，乡党漫相亲。
窜逐知何取，周旋意甚真。
仍将大雷雨，一洗百生尘。
念昔先君子，南游四十年。
相看顺老在，想见讷师贤。
岁历风轮转，禅心海月圆。
常情计延促，无语对潸然。
葛洪丹井
陈谟（明代）

岂复风流似葛洪，寻仙还到紫阳宫。遥闻环佩锵云表，尚想丹砂浴井中。

白发那能生羽翼，苍生坐待起疲癃。银瓶素绠中宵汲，怕有蟠龙解喷风。
沁园春 唾
姚燮（清代）

屑玉霏珠，珠袖分将，琼壶贮残。怪春深病渴，衔愁莲苦，夜凉回梦，咽忍梅酸。

啮臂潜盟，偎腮私语，留得些些湿未干。摹郎字，却羞郎偷见，嚼碎还团。

倦腰半晌低弯。蓦点出、华池气若兰。记拆时偏急，同心尺素，卸来嫌紧，约指连环。

搓线穿针，抱奁拭粉，更贴残花扇底看。歌声噎，又丁香舌小，卷上樱丸。
横林望见惠山，寄怀尤延之三首
杨万里（宋代）

惠山一别十年强，雪後精神老更苍。
白玉屏风三万丈，半天遮断大湖光。
送徐泰士亨知罗田
倪谦（明代）

我帆才向清源落，君舟亦来闸河泊。客边相见喜无涯，握手交驩叙畴昨。

自惊别君数载馀，不知出处今何如。为言已预乌台选，一官左授罗田除。

闻君之言为君惜，无乃多财被时疾。明经乡校旧无双，射策君门曾第一。

时遭诋訾妄见疑，覆试禁垣文益奇。真金百鍊愈精彻，烨烨四海声名驰。

从此材华日增重，宜侍清班居法从。何为犹以富生嫌，造物于人真戏弄。

龙媒逸步游天衢，局促乃同辕下驹。牛刀小试众称屈，感事抚时增叹吁。

此去罗田亦不恶，百里熙熙事耕凿。得官且足为亲荣，临治应须究民莫。

君毋自馁当自宽，人心感化知非难。好敷仁惠及封内，自有美誉闻朝端。

绿杨两岸摇晴色，冰满官河留不得。丈夫壮志贵远图，九万从兹展修翮。
吕子固挽词
张舜民（宋代）

大块分劳逸，唯君独不均。
险夷安若性，金石想为人。
万卷书奚托，重泉恨莫伸。
谁知丞相子，天地一穷民。
玄珠歌 其十八
张果（唐代）

往来出入改婴孩，顺逆参差致祸灾。尽有玄珠同一处，因师与指住灵台。
余既不上春官燕中遂有传余病不起者孟韬方就试辄于院中大恸王次公过瀫水为余言之余闻剧喜命酒索笔赋此寄孟韬
胡应麟（明代）

漆园喻桑户，郑圃称杨朱。岂无王者乐，孰与真人居。

大钧播群象，品汇盈寰区。偶然值为人，禀此七尺躯。

营营一生内，十九婴忧虞。欢爱苦不长，劳悴乃有馀。

冠裳槛沐猴，钟鼎罗爰居。三旬亮已多，百年亦奚娱。

风霜遍项颔，尘垢盈眉须。齿发谅非坚，金石犹可渝。

七十二圣君，百千亿庸愚。参差就黄土，转盼随丘墟。

安期信茫昧，松子难觊觎。何如一宿觉，大梦伸蘧庐。

陶公制哀挽，王孙却衣襦。伟哉哲人见，我心获所如。

死生固有命，寿夭讵足虞。戚戚儿女仁，毋乃曲士拘。

愿言勖明德，今古流芳誉。乐哉白云丘，万代同斯须。
过云中和王正夫韵
耶律楚材（元代）

白雪阳春寡和音，谁人解听没弦琴。诗书事业真堪笑，刀笔功名未可钦。

不信西天三步远，焉知东海一杯深。元来佛法无多子，何必嵩山谒少林。
甲寅元日予七十矣酒间作短歌示子侄辈
陆游（宋代）

我昔自蜀归，百年已过半。
观棋未终局，回视斧柯烂。
饱知山林乐，富贵何足换。
退休失健决，正坐闇且懦。
齿发日衰残，岁月难把玩。
萧朱尚或隙，籍湜固宜畔。
出门无一欣，抚事有三叹。
新年遂七十，推敬媿里閈。
眷眷惜兹夕，凛凛畏明旦。
豁然忽大笑，愁若春冰泮。
穷达真两忘，生死付一贯。
清尊既潋灩，硕果亦璀璨。
拥门纷鼓笛，上寿列童冠。
老翁亦忘疲，起舞影零乱。
不独夸痴顽，自足洗患难。
投床判宿酲，美睡到日旰。
行香子 破壁处盘梅为百余年物，词以记之
陈步墀（清代）

疏影黄昏。老去东邻。惜花来此问花神。前生绿萼，今谪红尘。

得几多愁，几多怨，几多嗔。

铁骨香魂。慧业灵根。寂无言语对游人。枝头落月，世外浮云。

任铅华改，物华变，岁华新。
代敬诒弟哀杨文敬公士骧 其二
曾广钧（清代）

忆昔同舟渡沧海，乱离相煦在创夷。相臣虎穴提携日，介弟鸰创急难诗。

盘敦簪襄同历岁，羽鳞潜跃各殊姿。析津官阁重来约，岂料归期未有期。
答景亮二首 其一
刘跂（宋代）

门无车马迹，卧榻两閒人。野服风前薄，园蔬雨后新。

丝桐叔夜操，香火净名真。斜日穿檐入，悠悠对隙尘。
法尔不尔
释重显（宋代）

夏云多奇峰，乾城冷相映。借问诸禅僧，那个堪凭定。

乾城高锁月，夏云欲为雨。若谓非全功，子细看规矩。
寄禅月大师
周庠（唐代）

昨日尘游到几家，就中偏省近宣麻。水田铺座时移画，

金地谭空说尽沙。傍竹欲添犀浦石，栽松更碾味江茶。

有时捻得休公卷，倚柱闲吟见落霞。
偈颂七十一首
释了惠（宋代）

两手指天地，周行步更多。
可怜黄面老，螃蟹落汤锅。
子骏运使八咏堂·宝峰亭
文同（宋代）

嘉陵抱江回，平衍出横澨。
中间筑雄垒，独据两川会。
行台敞严府，磊砢北城外。
潭潭走群楹，直上峦岭背。
危墙缭空阔，飞阁入茫昧。
上有宝峰亭，仰见白云内。
岧晓占孤绝，下与万山对。
层檐动寥廓，曲槛枕阛阓。
主人从篮举，晚兴在公退。
心掩万象远，目引八极大。
钩帘拂坐榻，隐几缓衣带。
诗书抉关键，笔砚产珠贝。
是时众吏去，不敢呈计会。
虽然彼郡邑，原本穷利害。
自取金谷饶，无烦火盐碎。
此地寄清襟，岁书从屡最。
浣溪沙（别恨）
郑域（宋代）

酒薄愁浓醉不成。夜长欹枕数残更。嫩寒时节过烧灯。

已自孤鸾羞对镜，未能双凤怕闻笙。莫教吹作别离声。
留守与宾客会开元龙兴寺观灯余有故不预中夜
苏辙（宋代）

灯引双旌万点红，倾城车马在城东。
使君行乐人人共，倦客安眠夜夜同。
梦想笑谈倾满坐，卧闻歌筦逐春风。
三更试上南楼看，无限繁星十里中。
山居杂诗九十首
曹勋（宋代）

画工作江梅，粉桧良自夸。
吾侪晕澹墨，一枝才数花。
风情意自足，横斜不可加。
须知自古来，画家须诗家。
内子生日
项安世（宋代）

居士新年六秩来，细君初庆绮筵开。
朱颜拂拂生银勺，华发鲜鲜上玉台。
女嫁男婚成次第，殃销祸散到耆鲐。
高堂一曲斑衣舞，我唱君随作老莱。
次韵前人雪中
陈著（宋代）

晚风吹下六花祥，喜到眉閒色浅黄。
旋积层寒消夙瘴，平施一浅洗时妆。
要寻闭户家形迹，肯为乘骓客断肠。
岁事已占禾麦好，与民相庆着诗忙。
和琴坞耶溪渔唱绝句即题王椒畦图后 其一
许乃普（清代）

秋风一棹水云迟，日日船头理钓丝。间煞浣纱人未去，为君临水立多时。
三日赴宴口占
欧阳修（宋代）

赐饮初逢禊节佳，昆池新涨碧无涯。
九门寒食多游骑，三月春阴正养花。
共喜流觞修故事，自怜双鬓惜年华。
凤城残照归鞍晚，禁御无风柳自斜。
满庭芳·看岳王传
周德清（元代）

披文握武，建中兴庙宇，载青史图书。功成却被权臣妒，正落奸谋。闪杀人望旌节中原士夫，误杀人弃丘陵南渡銮舆。钱塘路，愁风怨雨，长是洒西湖。
寄杨阮
刘敞（宋代）

中堂明华灯，宥坐湛清酒。笔砚居我前，史籍在我后。

君知我不乐，我念平生友。强醉谁与欢，怅然夜将久。
宝鼎现（和韵已未元夕）
吴潜（宋代）

晚风微动，净扫天际，云裾霞绮。将海外、银蟾推上，相映华灯辉万砌。看舞队、向梅梢然昼，丹焰玲珑玉蕊。渐陆地、金莲吐遍，恰似楼台临水。

老子欢意随人意。引红裙、钗宝钿翠。穿夜市、珠筵玳席，多少吴讴联越吹。绣幕卷、散缤纷香雾。笼定团圆锦里。

认一点、星球挂也，士女桃源洞里。闻说旧日京华，般百戏、灯棚如履。待端门排宴，三五传宣禁侍。愿乐事、这回重见，喜庆新开起。瞻圣主、齐寿南山，势拱东南百二。
社日两篇 其一
杜甫（唐代）

九农成德业，百祀发光辉。报效神如在，馨香旧不违。

南翁巴曲醉，北雁塞声微。尚想东方朔，诙谐割肉归。
和君实南园独酌三首 其一
范纯仁（宋代）

晚年光景更关心，尤向芳时惜寸阴。每到园林花好处，常思贳醉解貂金。
十八日陪提刑郎中吉祥院看牡丹
蔡襄（宋代）

节候初临谷雨期，满天风日助芳菲。
生来已占妙香国，开处全烘直指衣。
揽照尽从乌帽重，放歌须遣羽觞飞。
前驺不用传呼宠，待与游人一路归。
游同乐园
师拓（金朝）

晴日明华构，繁阴荡绿波。蓬丘沧海远，春色上林多。

流水时虽逝，迁莺暖自歌。可怜欢乐极，钲鼓散云和。
登科
章懋（明代）

太平天子御金銮，奎宿光芒午夜寒。汉代文章推董贾，唐家科第属欧韩。

龙门浪暖成头角，雁塔风高快羽翰。虽是看花年尚少，莫将温饱问儒冠。
除浙东留题桂郡林亭
元晦（唐代）

紫泥远自金銮降，朱旆翻驰镜水头。陶令风光偏畏夜，

子牟衰水暗惊秋。西邻月色何时见，南国春光岂再游。

莫遣艳歌催客醉，不堪回首翠蛾愁。
次韵四首寄德基兼呈侍郎公
李处权（宋代）

蒙尘天子尚戎衣，南国旌旗正伐鼙。
国士伤时多刺怨，王官失路有悲啼。
似闻叔向方图晋，亦报夷吾未去齐。
易地皆然心寸折，钓竿吾欲老磻溪。
春台望
李隆基（唐代）

暇景属三春，高台聊四望。目极千里际，山川一何壮。

太华见重岩，终南分叠嶂。郊原纷绮错，参差多异状。

佳气满通沟，迟步入绮楼。初莺一一鸣红树，

归雁双双去绿洲。太液池中下黄鹤，昆明水上映牵牛。

闻道汉家全盛日，别馆离宫趣非一。甘泉逶迤亘明光，

五柞连延接未央。周庐徼道纵横转，飞阁回轩左右长。

须念作劳居者逸，勿言我后焉能恤。为想雄豪壮柏梁，

何如俭陋卑茅室。阳乌黯黯向山沉，夕鸟喧喧入上林。

薄暮赏馀回步辇，还念中人罢百金。
允宽上人
释祖钦（宋代）

初无允诺，宽著程限。
一似跳黄河，尽力要合眼。
跳过跳不过，直要横担板。
南北天高云淡淡，渔歌秋色晚。